
Na temelju Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/2015 i 37/2021) i članka 34. Odluke o izmjeni Društvenog ugovora KOMUNALNO PODUZEĆE KRIŽEVCI društvo s ograničenom odgovornošću za obavljanje komunalne djelatnosti — pročišćeni tekst od 05. 03. 2026. godine predsjednik Uprave Domagoj Šturbek i član Uprave Marija Vragović donijeli su
PRAVILNIK

O SPONZORSTVIMA I DONACIJAMA 
I.
OPĆE ODREDBE

Članak 1.

Ovim Pravilnikom uređuju se definicije, načela, kriteriji za dodjelu te postupak dodjele sponzorstava i donacija u KOMUNALNOM PODUZEĆU KRIŽEVCI d.o.o., Donji Cubinec 30A, Cubinec, OIB: 87214344239 (u nastavku teksta: Društvo).

Članak 2.

(1) U smislu ovog Pravilnika sponzorstvo je financiranje, promoviranje i podupiranje udruga i drugih organizacija civilnoga društva (neprofitnih organizacija), djelatnosti, projekata, aktivnosti ili osoba od društveno pozitivnog značaja u zamjenu za oglašavanje ili promoviranje Društva u skladu s ugovorom o sponzorstvu, a na način da takve aktivnosti doprinose ugledu i prepoznatljivosti te poslovnim interesima Društva. 

(2) U smislu ovog Pravilnika donacija je darovanje u novcu, uslugama ili u naravi učinjeno udrugama i drugim organizacijama civilnoga društva (neprofitnim organizacijama), projektima, aktivnostima, djelatnostima ili pojedincima koji se bave radom, odnosno aktivnostima od općeg društvenog značaja ili darovanje u humanitarne svrhe u skladu s ugovorom o doniranju na način da se tim činom promiče etičnost i društvena odgovornost prema socijalnoj zajednici ili pojedincu i to bez ikakve naknade ili protučinidbe.

Članak 3.

Društvo neće sponzorirati ili donirati:

a) političke stranke, nezavisne zastupnike, članove predstavničkih tijela jedinica lokalne i područne (regionalne) samouprave izabrane s liste grupe birača, nezavisne liste, odnosno liste grupe birača i kandidata (sukladno Zakonu o financiranju političkih aktivnosti i izborne promidžbe)

b) organizacije ili pojedince koji promiču bilo kakav oblik diskriminacije zabranjen Ustavom i zakonima Republike Hrvatske

c) događanja koja su uvredljiva za javni moral ili dobar ukus i nisu u skladu s vrijednostima koje promiče Društvo 

d) aktivnosti koje su neprimjerene, protuzakonite i uvredljive ili mogu uznemiriti javnost

e) organizacije koje imaju bilo kakvo dugovanje ili neizvršene obveze prema Društvu, ovisnim društvima te drugim javnim tijelima
f) organizacije i pojedince koji su svojim dosadašnjim radom štetili ugledu Društva ili mu nanijeli materijalnu štetu
g) organizacije ili aktivnosti koje bi  mogle štetiti ugledu ili poslovnim interesima Društva

h) organizacije i pojedince koji imaju sjedište ili prebivalište izvan Republike Hrvatske
i) organizacije i pojedince koje su stranke u sudskom postupku koji se vodi s Društvom ili ovisnim društvima.

II.
NAČELA DODJELE SREDSTAVA
Članak 4.

Dodjela sponzorstava i donacija, sukladno odredbama ovog Pravilnika, temelji se na sljedećim načelima: 

· Izvrsnost – podnositelji zahtjeva moraju opravdati dodjelu sredstava svojim predloženim projektom, dosadašnjim radom i rezultatima, te prijedlogom provedbe i procjenom traženih sredstava. 

· Nepristranost i jednakost postupka – za sve podnositelje zahtjeva vrijedi jednak postupak, a zahtjevi će biti procijenjeni temeljem njihove vrijednosti i ustanovljenih kriterija.
· Djelotvornost i brzina – postupak dodjele sredstava bit će proveden u primjerenom roku, uz visoku kvalitetu vrednovanja.  

III.     MJERILA DODJELE SREDSTAVA

Članak 5.

Prihvatljivim prijaviteljima smatra se udruga i sljedeće organizacije civilnoga društva:  vjerska zajednica, umjetnička organizacija, privatna neprofitna ustanova koje udovoljavaju sljedećim općim uvjetima:  

· da je upisana u Registar udruga ili drugi odgovarajući registar; 
· da je upisana u Registar neprofitnih organizacija i vodi transparentno financijsko poslovanje u skladu s propisima o neprofitnom računovodstvu
; 

· da je svojim statutom ili drugim temeljnim aktom opredijeljena za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i Zakonom;
· da je ispunila ugovorne obveze preuzete temeljem prijašnjih ugovora o dodjeli bespovratnih sredstava prema Društvu te svim drugim davateljima financijskih sredstava iz javnih izvora što potvrđuje izjavom koju potpisuje osoba ovlaštena za zastupanje;
· da nema dugovanja s osnove plaćanja doprinosa za mirovinsko i zdravstveno osiguranje i plaćanje poreza te drugih davanja prema državnom proračunu i proračunu Društva;

· da se protiv osobe ovlaštene za zastupanje i voditelja programa/projekta ne vodi kazneni postupak i nije pravomoćno osuđen za prekršaje ili kaznena djela definirana Uredbom;

· da ima utvrđen način javnog objavljivanja programskog i financijskog izvješća o radu za proteklu godinu (ako je primjenjivo);
· da ima zadovoljavajuće organizacijske kapacitete i ljudske resurse za provedbu programa/projekta;

· da općim aktom ima uspostavljen model dobrog financijskog upravljanja i kontrola te način sprečavanja sukoba interesa pri raspolaganju javnim sredstvima (ako je primjenjivo);

· da nije u stečajnom postupku, postupku gašenja, postupku prisilne naplate ili u postupku likvidacije;

· ima usvojen Financijski plan i Program rada za kalendarsku godinu za koju se daju sredstva;

· da ima Statut usklađen sa Zakonom o udrugama („Narodne novine“ broj 74/2014, 70/2017, 98/19 i 151/22) ili je podnesen zahtjev za usklađivanje statuta nadležnom uredu (što se dokazuje potvrdom nadležnog ureda), a sukladno uvidu u Registar udruga osoba ovlaštena za zastupanje udruge (i potpisivanje ugovora o financiranju) je u mandatu; (samo za udruge).
III.
KRITERIJI ZA OCJENJIVANJE ZAHTJEVA ZA SPONZORSTVA I DONACIJE

Članak 6.

Prilikom procjene prijavljenih programa i projekata, a na temelju dostupnosti sredstava, primjenjivat će se sljedeći kriteriji: 

· kvaliteta i originalnost/posebnost programa i projekata i njihov doprinos ostvarivanju ciljeva Društva

· originalnost, stupanj inovacije i napretka te realistične i transparentne financijske procjene 

· strateška važnost programa i projekata i njihova sposobnost da unaprijede područje programa 

· posredno ili neposredno unaprjeđenje kvalitete života pojedinca ili društvene zajednice u cjelini

· značenje programa i projekata za ostvarivanje opće društvene ili opće korisne svrhe
· vrijednost ostalih prijavljenih projekata 

· mogućnosti medijske iskoristivosti projekta za promicanje usluga Društva u slučaju sponzorstva

· utjecaju projekta i korisnog učinka na područja od posebnog interesa za Društvo i širu društvenu zajednicu

· planiranim sredstvima za sponzorstva/donacije.
Članak 7.

Kriteriji za financiranje programa i projekata od interesa za opće dobro koje provode udruge i druge organizacije civilnoga društva, sukladno članku 5. ovog Pravilnika propisuju se javnim natječajem. 

IV.
POSTUPAK SPONZORSTAVA I DONACIJA 

Članak 8.

(1) Postupak dodjele sponzorstva temeljem ovog Pravilnika započinje pisanim zahtjevom Društvu za sponzorstvom na obrascima koji su u prilogu ovog Pravilnika i čine njegov sastavni dio.

(2) Postupak dodjele donacije temeljem ovog Pravilnika započinje objavljivanjem Javnog natječaja (u daljnjem tekstu: natječaj) od strane Društva.

(3) Ispunjeni obrasci zahtjeva za sponzorstvo, odnosno obrasci prijave za donaciju dostavljaju se na kontakte naznačene na obrascu u elektronskoj verziji (putem e-maila) ili poštom na adresu davatelja.

(4) Ukoliko tražitelj sponzorstva ili prijavitelj na natječaj za donacije ne dostavi sve potrebne obrasce ili na istima nedostaje potpis i/ili pečat, Služba Općih i pravnih poslova kontaktirat će prijavitelja s molbom da dopuni svoj zahtjev odnosno prijavu u roku od 5 dana. Ukoliko prijavitelj ne dostavi tražene dokumente u zadanom roku, isključuje se iz daljnje procedure ocjenjivanja zahtjeva za sponzorstvo, odnosno prijava na natječaj za donacije. 
(5) Tražitelji sponzorstva, odnosno prijavitelji na natječaj za donacije dužni su dostaviti Povjerenstvu za ocjenjivanje zahtjeva za sponzorstva, odnosno prijava na natječaj za donacije (u daljnjem tekstu: Povjerenstvo), i ostalu dokumentaciju koju Povjerenstvo zatraži uz ispunjen zahtjev odnosno prijavu, sukladno uvjetima natječaja i ovog Pravilnika. 

(6) Zahtjev za sponzorstvo zainteresirane osobe mogu slati tijekom čitave godine ili do iskorištenja predviđenih sredstava. U pravilu, o zaprimljenom zahtjevu Povjerenstvo odlučuje u roku od 30 dana od njegova zaprimanja. U iznimnim slučajevima, ako to okolnosti opravdavaju, o zahtjevu se odlučuje u roku od 15 dana od dana zaprimanja.  

(7) Zahtjev za donaciju može se podnijeti tijekom objavljenog Natječaja koje Društvo objavljuje početkom svake kalendarske godine, a koji je otvoren najmanje 30 dana od dana objave. U pravilu, o zaprimljenom zahtjevu Povjerenstvo odlučuje u roku od 45 dana od dana njegovog zaprimanja.
Članak 9.

(1) Zahtjevi za sponzorstva, odnosno prijave na natječaj za donacije zaprimaju se i evidentiraju u Službi Općih i pravnih poslova koja ih dostavlja Povjerenstvu na daljnje postupanje. 
(2) Služba Općih i pravnih poslova vodi registar zaprimljenih zahtjeva za sponzorstva, odnosno prijava na natječaj za donacije, te vodi računa o pravodobnom informiranju podnositelja i javnosti. Registar sadrži:

· datum zaprimanja

· naziv i adresu podnositelja
· OIB podnositelja
· RNO broj podnositelja (ukoliko je primjenjivo)

· opis zatraženog sponzorstva/prijave na natječaj za donacije 

· zaključak Povjerenstva za ocjenjivanje zahtjeva za sponzorstva odnosno prijave na natječaj za donacije
· visinu odobrenog iznosa, kada je o zahtjevu / prijavi donesena pozitivna odluka Uprave Društva/ 
· oznaku izlazne pošte kojom je podnositelj obaviješten o zahtjevu / prijavi.

Članak 10.

(1) Zaprimljene zahtjeve za sponzorstva, odnosno prijave na natječaj za donacije razmatra Povjerenstvo za ocjenjivanje zahtjeva za sponzorstva, odnosno prijava na natječaj za donacije.

(2) Članove Povjerenstva imenuje Uprava Društva Odlukom o imenovanju, a sastoji se od 3 ili 5 članova, zaposlenika Društva. Članovi Povjerenstva ne smiju biti u sukobu interesa o čemu moraju potpisati posebnu izjavu.

(3) Povjerenstvo za ocjenjivanje sponzorstva sastaje se prema potrebi i ocjenjuje zaprimljene zahtjeve za sponzorstva temeljem odrednica ovog Pravilnika, o čemu donosi zaključak i sastavlja zapisnik. 
(4) Povjerenstvo za ocjenjivanje prijava na natječaj za donacije sastaje se nakon isteka roka prijave na Natječaj te provodi postupak provjere formalnih/administrativnih uvjeta i ocjenjivanja zaprimljenih prijava temeljem odrednica ovog Pravilnika, o čemu donosi zaključak i sastavlja zapisnik.
(5) Na temelju pozitivnog očitovanja, Povjerenstvo sastavlja prijedlog Odluke za Upravu Društva za prihvaćanje zahtjeva za dodjelu sponzorstva, odnosno rang listu prijavitelja na natječaj za donacije, kojeg potpisuje predsjednik ili zamjenik predsjednika Povjerenstva.
(6) Uprava Društva donosi Odluku o prihvaćanju zahtjeva za sponzorstvo, odnosno Odluku o financiranju temeljem natječaja za donacije po pojedinačnom zahtjevu/prijavi koji udovoljava uvjetima iz ovoga Pravilnika, sukladno mogućnostima i planiranim sredstvima te vodeći računa o nepostojanju sukoba interesa za članove Uprave Društva kao fizičke osobe.
(7) Odlukom Uprave iz stavka 6. ovoga članka utvrđuje se iznos i oblik sponzorstva/donacije.
                                                         Članak 11. 
Svi prijavitelji na natječaj za donacije, odnosno podnositelji zahtjeva za sponzorstvo čije prijave, odnosno zahtjevi budu odbijeni mogu u roku od osam dana od dana objave Odluke o financiranju, odnosno Odluke o prihvaćanju zahtjeva podnijeti pisani prigovor.

Povjerenstvo za odlučivanje o prigovoru imenuje Uprava Društva, a u isti se ne mogu imenovati kao članovi Povjerenstva za provedbu postupka dodjele donacije i sponzorstva. 
Povjerenstvo za odlučivanje o prigovoru upućuje Upravi Društva na prijedlog Odluke o usvajanju ili odbijanju prigovora. Ukoliko je Uprava Društva suglasna s prijedlogom, donosi Odluku o usvajanju ili odbijanju prigovora u roku od osam dana od dana zaprimanja prigovora, a ista se dostavlja u roku od 5 dana od dana njezina donošenja.
Članak 12.

U slučaju da Društvo odobri sponzorstvo, Društvo kao sponzor i primatelj sponzorstva sklapaju ugovor o sponzorstvu.

Ugovorom se pobliže definiraju međusobna prava i obveze između sponzora i primatelja sponzorstva, a posebice u pogledu realizacije promotivnih aktivnosti.
Članak 13.

Ukoliko, sukladno odredbama ovog Pravilnika, Društvo odobrava donaciju, o tome će se sklopiti ugovor o donaciji, u kojem će se pobliže definirati međusobna prava i obveze između donatora i primatelja donacije.

Članak 14.

Primatelji sponzorstva i donacije dužni su Društvo povratno izvijestiti o održanim aktivnostima, sukladno ugovoru, te dostaviti odgovarajuću dokumentaciju iz koje je vidljivo da su obveze u cijelosti izvršene, odnosno sredstva za sponzorstvo/donaciju namjenski utrošena.
Članak 15.

Društvo može, sukladno ugovoru, izvršiti provjeru na licu mjesta u svrhu provjere korištenja dodijeljenih sredstava za sponzorstva ili donacije.
Članak 16.

Društvo zadržava pravo da bilo kada u toku odvijanja aktivnosti donacije ili sponzorstva povuče svoju javnu podršku ili zatraži povrat sredstava ako se ustanove odstupanja od Ugovora i kriterija navedenih u ovome Pravilniku.
V. 
ZAVRŠNE ODREDBE
Članak 17.

Iznos materijalnih sredstava namijenjenih za dodjelu sponzorstava i donacija planira se za svaku poslovnu godinu Programom rada i planom razvoja Društva. Društvo objavljuje Godišnji plan raspisivanja javnih natječaja za dodjelu donacija organizacijama civilnoga društva u okviru planiranih sredstava na svojim službenim stranicama te se isti evidentira u objedinjenom godišnjem planu javnih natječaja dostupnom na službenim stranicama Ureda za udruge Vlade Republike Hrvatske.
Godišnji plan javnih natječaja sadrži podatke o području, nazivu i planiranom vremenu objave javnog natječaja, ukupnom iznosu raspoloživih sredstava, rasponu sredstava namijenjenom za financiranje pojedinog programa/projekta te druge relevantne podatke.
Članak 18.

Podaci o svim dodijeljenim sponzorstvima i donacijama objavljuju se na mrežnim stranicama Društva.

Članak 19.

(1) Ovaj Pravilnik stupa na snagu istekom osmog dana od dana objave na mrežnim stranicama Društva. Sastavni dio ovog Pravilnika su obrasci:
· Obrazac prijave na natječaj za donacije
· Obrazac zahtjeva za sponzorstvo

· Obrazac opisa programa/projekta/aktivnosti
· Obrazac za izvještavanje o provedenim aktivnostima i utrošenim sredstvima
· Prilozi za popunjavanje Obrazaca (1. – 4.) 
(2) Ovaj Pravilnik zajedno s obrascima i prilozima će se danom donošenja objaviti na mrežnim stranicama Društva.
(3) Ovaj Pravilnik stupa na snagu istekom roka od osam dana od dana objave na mrežnim stranicama društva. 
KLASA: 421-01/26-01/41
URBROJ: 2137-105-01/26-1
Cubinec, _______ 2026.

                                                                   Predsjednik Uprave      Član Uprave

                                                                     Domagoj Šturbek      Marija Vragović                                                  
� Ovaj uvjet primjenjuje se na odgovarajući za sindikate i udruge poslodavaca, a sukladno odredbama Zakona o radu

